CELEX: 32012R0155
Language: sk
Date: 2012-02-21 00:00:00
Title: Vykonávacie nariadenie Komisie (EÚ) č. 155/2012 z  21. februára 2012 , ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

23.2.2012   
            
            
               SK
            
            
               Úradný vestník Európskej únie
            
            
               L 50/1
            
         VYKONÁVACIE NARIADENIE KOMISIE (EÚ) č. 155/2012
   z 21. februára 2012,
   ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               Vykonávacím nariadením Komisie (EÚ) č. 620/2011 (2) sa do prílohy I k nariadeniu (EHS) č. 2658/87 vložili dve nové podpoložky, 8528 71 15 a 8528 71 91. Obe sa vzťahujú na prístroje so zabudovaným mikroprocesorovým modemovým príslušenstvom na priame pripojenie na internet a s funkciou interaktívnej výmeny informácií, schopné prijímať televízny signál – tzv. set-top boxy s komunikačnou funkciou. Podľa znenia podpoložiek tieto prístroje zahŕňajú prístroje so zabudovaným zariadením vykonávajúcim funkciu záznamu alebo reprodukcie, za predpokladu, že nestrácajú podstatný charakter set-top boxu s komunikačnou funkciou.
            
         
               (2)
            
            
               V záujme právnej istoty je potrebné ujasniť rozsah týchto nových podpoložiek vzhľadom na termín „modem“ a „interaktívna výmena informácií“. Preto by sa do kapitoly 85 kombinovanej nomenklatúry mala vložiť nová doplnková poznámka, aby sa zaručil jednotný výklad týchto podpoložiek na celom území Únie.
            
         
               (3)
            
            
               Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť,
            
         
               (4)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Do kapitoly 85 kombinovanej nomenklatúry v prílohe I k nariadeniu (EHS) č. 2658/87 v znení zmien a doplnení nariadenia Komisie (EÚ) č. 1006/2011 (3) sa vkladá táto doplnková poznámka 3:
   
      
                  „3.
               
               
                  Výlučne na účely podpoložiek 8528 71 15 a 8528 71 91 sa termín ‚modem‘ vzťahuje na zariadenia alebo príslušenstvo, ktoré modulujú alebo demodulujú vstupné a výstupné signály, napríklad modemy V.90 alebo káblové modemy, a iné zariadenia, ktoré využívajú podobnú technológiu na získanie prístupu k internetu, ako napríklad WLAN, ISDN a Ethernet. Rozsah prístupu k internetu môže byť obmedzený poskytovateľom služby.
                  
                     Prístroje tejto podpoložky musia umožňovať dvojsmernú komunikáciu alebo dvojsmerný tok informácií na účely zabezpečenia interaktívnej výmeny informácií.“
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. februára 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. EÚ L 166, 25.6.2011, s. 16.
   
      (3)  Ú. v. EÚ L 282, 28.10.2011, s. 1.